แนวโน้มดัชนีเช้าปรับขึ้นตามหุ้นสหรัฐบวกแรง
นักวิเคราะห์ประเมินดัชนีเช้าวันนี้กลับมาบวกได้หลังดาวโจนส์บวกแรงรับยอดสั่งซื้อสินค้าคงทนสหรัฐก.ค.ดีกว่าคาด บ่งชี้สัญญาณที่ดีขึ้นของเศรษฐกิจ
25 ส.ค. 2554

นักวิเคราะห์ประเมินดัชนีเช้าวันนี้กลับมาบวกได้หลังดาวโจนส์บวกแรงรับยอดสั่งซื้อสินค้าคงทนสหรัฐก.ค.ดีกว่าคาด บ่งชี้สัญญาณที่ดีขึ้นของเศรษฐกิจ
นายวรุตม์ ศิวะศริยานนท์ รองกรรมการผู้จัดการ ฝ่ายวิจัย บล.ฟินันเซีย ไซรัส กล่าวว่า ตลาดหุ้นไทยเช้านี้น่าจะกลับมาบวกได้หลังจากที่ดัชนีตลาดหุ้นสหรัฐบวกแรงรับตัวเลขยอดสั่งซื้อสินค้าคงทนสหรัฐออกมาดีกว่าที่คาดในเดือนก.ค.เป็นตัวที่บ่งชี้สัญญาณที่ดีขึ้นในเศรษฐกิจสหรัฐ และที่เห็นชัดคือเม็ดเงินไหลออกจากการลงทุนที่มีความเสี่ยงต่ำอย่างทองคำและพันธบัตรเริ่มกลับเข้ามาลงทุนที่มีความเสี่ยงสูงกว่า เช่น หุ้น
ขณะเดียวกันทุกคนก็รอลุ้นที่เบนเบอร์นันเก้ จะพูดพรุ่งนี้แม้ว่าข่าวหลายคนเริ่มเชื่อกันว่าคงจะไม่มี QE3 แต่น่าจะเป็นมาตรการอื่นๆหลายๆเรื่องประกอบกัน ดังนั้น หุ้นวันนี้ในภูมิภาคส่วนใหญ่น่าจะบวกขึ้นแต่ไม่มากทุกคนเทรดด้วยความระมัดระวัง
ส่วนบ้านเราหลังจากแถลงนโยบายแล้ว แบงก์ชาติปรับขึ้นดอกเบี้ยไปแล้ว วันนี้ทิศทางตลาดน่าจะเป็นอิทธิพลตามตลาดหุ้นภูมิภาคมากกว่า เนื่องจากต่างชาติขายออกไปมากพอควรแล้วทั้งแบงก์-ปิโตรฯ ที่ถูกขายหนัก หลังจากนี้น่าจะเป็นเรื่องของการ Short Covering(ต่างชาติซื้อคืน) ซึ่งจะทำให้หุ้นบวกได้